Polisie vra hulp om PE-man se moordenaars op te spoor | Maroela Media
Die polisie in Algoapark in Port Elizabeth het lede van die publiek versoek om twee mans te help opspoor in verband met 'n moord wat Sondagoggend in die stad plaasgevind het.
Die 52-jarige Steven Branders is omstreeks 06:30 in die Sidwell-woonbuurt deur die twee mans oorval, beroof en verskeie kere met 'n mes gesteek.
"Branders het van 'n winkel in Hauptstraat na Bennettestraat geloop toe die twee mans hom skielik genader het. Kringtelevisiebeeldmateriaal wys dat hy die mans wou afweer, maar hulle het hom oorrompel en op die grond vasgedruk," sê kol. Priscilla Naidu, woordvoerder van die polisie. "Hy is daarna verskeie kere gesteek."
Een van die verdagtes het iets uit Branders se hand gegryp, vermoedelik 'n selfoon. Hulle het daarna in 'n wit voertuig, 'n Mazda Midge óf 'n Ford, gespring en gevlug. Daar was twee ander mans in die voertuig.
Branders het aan sy wonde beswyk nog voordat hy enige mediese hulp kon ontvang. "Die motief vir hierdie moord is roof," het Naidu gesê.
Op die beeldmateriaal lyk die voertuig waarin die verdagtes gevlug het, baie oud. Dit lyk asof daar 'n kraak in die voorruit is en die agterruit is heeltemal uit en met plastiek bedek.
"Daar het motors verby die toneel gery en van die motoriste het moontlik die aanval gesien."
Die polisie doen 'n beroep op enigiemand met inligting oor die voorval om die ondersoekbeampte, AO Errol Kleinhans, by 083 243 4567/041 401 1061 te bel of die Stop Misdaadnommer by 08600 10111 te skakel.